ธปท.ไม่หวั่นเช็คเด้งเฉียดหมื่นล้าน
ธปท.เผยยอดเช็คเด้งส.ค.เกือบหมื่นล้าน เทียบปริมาณกับยอดใช้เช็คไม่เพิ่มเหตุการค้าไม่เฟื่องฟู
14 ก.ย. 2558

ธปท.เผยยอดเช็คเด้งส.ค.เกือบหมื่นล้าน เทียบปริมาณกับยอดใช้เช็คไม่เพิ่มเหตุการค้าไม่เฟื่องฟู
ธนาคารแห่งประเทศไทย (ธปท.) รายงานยอดเรียกเก็บเช็คทั้งระบบ ล่าสุด ณ สิ้นเดือน ส.ค.ที่ผ่านมา ว่า มีปริมาณรวม 5.78 ล้านใบ มูลค่า 3.01 ล้านล้านบาท เพิ่มขึ้นจากระยะเดียวกันของปีก่อน จำนวน 4.23 แสนใบ หรือ 8% คิดเป็นมูลค่า 1.1 แสนล้านบาท หรือ 3.81% 
ในจำนวนนี้มีเช็คคืนไม่มีเงิน หรือเช็คเด้ง รวม 6.86 หมื่นใบ มูลค่า 9,670 ล้านบาท ซึ่งปริมาณเช็คเด้งเพิ่มขึ้นจากระยะเดียวกันของปีก่อน จำนวน 7,547 ใบ หรือ 12.37% คิดเป็นสัดส่วนเช็คเด้งต่อเช็คเรียกเก็บรวมที่ 1.2% เพิ่มขึ้นเล็กน้อยจากระยะเดียวกันของปีก่อนที่มีสัดส่วนที่ 1.1% ขณะที่มูลค่าเช็คเด้งกลับลดลงเมื่อเทียบกับระยะเดียวกันของปีก่อนเล็กน้อย 400 ล้านบาท หรือ 4% คิดเป็นสัดส่วนเช็คเด้งต่อเช็คเรียกเก็บรวมที่ 0.3% คงที่กับระยะเดียวกันของปีก่อน 
อย่างไรก็ดี หากเปรียบเทียบปริมาณเช็คเด้งเดือน ส.ค.กับเดือนก่อนหน้า จะพบว่า ปริมาณเช็คเด้งลดลง 3,433 ใบ หรือ 4.7% ส่วนมูลค่าเช็คเด้งเพิ่มขึ้นเล็กน้อย 60 ล้านบาท หรือ 0.62%
สำหรับเช็คเด้งในเดือน ส.ค. แบ่งเป็นในเขตกรุงเทพฯ และปริมณฑลมากที่สุด 3.54 หมื่นใบ มูลค่า 6,150 ล้านบาท รองลงมาเป็นเช็คเด้งข้ามเขตจังหวัด 2.28 หมื่นใบ มูลค่า 1,790 ล้านบาท และเช็คเด้งเขตภูมิภาคอีก 1.04 หมื่นใบ มูลค่า 1,730 ล้านบาท
ด้านเจ้าหน้าที่ฝ่ายระบบชำระเงิน ธปท. ระบุว่า ในเดือน ส.ค.สัดส่วนเช็คเด้งต่อเช็คเรียกเก็บไม่ได้เพิ่มขึ้นจนน่ากังวล เป็นไปได้ว่าส่วนหนึ่งการค้าขายอาจจะไม่ได้ขยายตัวมากนัก และยังมีการชำระเงินช่องทางอื่นอีกมาก